དགའ་ལྡན་ཁྲི་ཐོག་གསུམ་པ་མཁས་གྲུབ་དགེ་ལེགས་དཔལ་བཟང་བོ་ནི་ཡབ་ཀུན་དགའ་བཀྲ་ཤིས་དཔལ་བཟང་དང་།ཡུམ་བུ་འདྲེན་རྒྱལ་མོ་གཉིས་ཀྱི་སྲས་སུ་གཙང་ལ་སྟོད་ཆུ་འོག་ཏུ་རབ་བྱུང་དྲུག་པའི་ཤིང་གླང༼སྤྱི་ལོ༡༣༨༥༽ལོར་སྐུ་འཁྲུངས།མཁས་གྲུབ་ལྷ་དབང་བློའི་ཡང་སྲིད་དུ་གྲགས་པས་མཁས་གྲུབ་ཆོས་རྗེ་ཡང་ཞུ།སྐུ་ན་ཆུང་ངུའི་དུས་ནས་རིག་པའི་གནས་ཀྱི་གཞུང་གང་དང་ཅི་ལ་གསན་བསམ་མཛད་རྒྱུའི་དད་བརྩོན་ཤུགས་ཆེན་པོས་དྲངས་ཏེ་ངམ་རིང་དང་ས་སྐྱ་ཕྱོགས་སུ་ཕེབས་ནས་མཁས་ཆེན་མང་བོའི་ཞབས་ལ་གཏུགས་ཏེ་མཁྱེན་རབ་ཀྱི་རྩལ་དང་ལྡན་པར་གྱུར་པས་ཀུན་གྱི་ཡིད་འཕྲོགདེ་ནས་མཁས་གྲུབ་སེང་གེ་རྒྱལ་མཚན་དཔལ་བཟང་བོའི་དྲུང་དུ་དགེ་ཚུལ་གྱི་སྡོམ་པ་བཞེས།མཚན་མཁས་གྲུབ་དགེ་ལེགས་དཔལ་བཟང་དུ་གསོལ།ལམ་འབྲས་ཡེ་ཤེས་དཔལ་དང་།ཀུན་དགའ་རྒྱལ་མཚན།རྗེ་རེད་མདའ་བ་སོགས་བསྟེན་ནས་མདོ་རྒྱུད་ལ་སྦྱངས།དགུང་ལོ་བཅུ་དྲུག་སྐབས་ངམ་རིང་དུ་བོ་དོང་ཕྱོགས་ལས་རྣམ་རྒྱལ་ལུང་རིགས་ཀྱིས་བཏུལ་བས་མཁས་མཆོག་བོ་དོང་པཎ་ཆེན་ཐུགས་འཕྲོག་སྟེ་ཕྱིས་ཁོང་གིས་བུང་བ་རྣམ་པར་རྩེན་པའི་བསྟོད་པ་མཚན་དོན་ཕུན་སུམ་ཚོགས་པ་ཞིག་ཀྱང་མཛད།དགུང་ལོ་བཅོ་བརྒྱད་པར་འཇམ་དབྱངས་སྨྲ་སེང་གི་བསྟོད་པ་མཚན་དཔེའི་རབ་རྒྱན་མ་བཀའ་རྩོམ་གནང་།དགུང་ལོ་ཉེར་གཅིག་པ་རབ་བྱུང་བདུན་པའི་ཤིང་བྱ༼སྤྱི་ལོ༡༤༠༥༽ལོར་རྗེ་བཙུན་རེད་མདའ་བ་གཞོན་ནུ་བློ་གྲོས་ཀྱིས་མཁན་པོ་དང་།རྗེ་དཔལ་འབྱོར་ཤེས་རབ་ཀྱིས་ལས་སློབ།མཉམ་མེད་བློ་གྲོས་མཚུངས་མེད་ཀྱིས་གསང་སྟོན་མཛད་ནས་དགེ་སློང་གི་སྡོམ་པ་བཞེས།དགུང་ལོ་ཉེར་གསུམ་པ་མེ་ཕག༼སྤྱི་ལོ༡༤༠༧༽ལོར་དབུས་སུ་ཕེབས་ནས་མཉམ་མེད་ཙོང་ཁ་བ་ཆེན་མོ་སེ་ར་ཆོས་སྡིངས་སུ་བཞུགས་སྐབས་དང་མཇལ་ཏེ་གཞུང་གི་དཀའ་གནད་ལ་དོགས་འདྲི་ཞུས་པས་རྗེ་ཉིད་ཐུགས་ཤིན་ཏུ་དགྱེས་པའི་གསུང་ཡང་བྱོན་ཏེ་རྡོ་རྗེ་འཇིགས་བྱེད་ལྷ་བཅུ་གསུམ་པའི་དབང་དང་།རྒྱུད་རྟོགས་བདུན།རྟོགས་གསུམ་རྒྱ་འགྲེལ།བོད་འགྲེལ།བསྐྱེད་རྫོགས་ཀྱི་ཟབ་ཁྲིད།ལམ་རིམ།དབུ་མ།མངོན་པ།ཚད་མ་སོགས་མདོ་སྔགས་ཀྱི་དབང་ལུང་ཡོངས་སུ་རྫོགས་པ་བུམ་པ་གང་བྱོའི་ཚུལ་དུ་མནོས་པས།མཁས་བཙུན་བཟང་གྲུབ་དང་།འཆད་རྩོད་རྩོམ་པའི་ཡོན་ཏན་གྱི་གཏེར་དུ་གྱུར་ཏེ།མཁས་གྲུབ་རྣམས་ཀྱི་ཁྲོད་དུ་གོང་ན་འཕགས།རྗེ་ཙོང་ཁ་བ་ཆེན་པོས་ཀྱང་འཕྲིན་ཡིག་ཚིགས་བཅད་མའི་མཇུག་ཏུ།བསྟན་པའི་རྩ་ལག་དམ་པ་སྡོམ་བརྩོན་ཆེན་པོ་དཀའ་བཅུ་བ་དགེ་ལེགས་དཔལ་བ་ཞེས་ཆེད་བསྔགས་པ་མཛད་ཅིང་ནང་ཐུགས་ཀྱི་སྲས་སུ་གྱུར།གཞན་རེད་མདའ་བ་གཞོན་ནུ་བློ་གྲོས་དང་།མཉམ་མེད་ནམ་མཁའི་དཔལ་འབྱོར་པ།ལམ་འབྲས་ཡེ་ཤེས་དཔལ་བ།བྱང་སེམས་ཀུན་དགའ་རྒྱལ་མཚན་བུངྔྷ་ཤྲི།རྒྱལ་ཚབ་དར་མ་རིན་ཆེན།འདུལ་འཛིན་འཇམ་དཀར་བ་སོགས་ལས་ཟབ་ཆོས་མང་དུ་གསན།དེ་རྗེས་གཙང་ཕྱོགས་སུ་ཕེབས་ནས་མྱང་སྟོད་ལྕང་རའི་གདན་ས་མཛད།འཕྲིན་ལས་ཤིན་ཏུ་ཆེ་བས་མཁས་གྲུབ་ལྕང་ར་བར་གྲགས།བདག་པོ་རབ་བརྟན་དང་མཆོད་ཡོན་དུ་འབྲེལ་ནས་རི་བོ་མདངས་ཆེན་དགོན་དང་།ས་ཁྱི༼སྤྱི་ལོ༡༤༡༨༽ལོར་རྒྱལ་རྩེ་དཔལ་འཁོར་བདེ་ཆེན་ཆོས་སྡེ་གསར་དུ་བཏབ་ཅིང་།དགེ་ལུགས་ཀྱི་གྲྭ་ཚང་མང་དུ་བཙུགས་ཏེ་འཇམ་མགོན་བསྟན་པའི་སྣང་བྱེད་དམ་པར་བཞེངས།དེ་ནས་དབེན་གནས་རི་བོ་མདངས་ཅན་དུ་བྱོན་ཏེ་ཐུགས་དམ་མཉམ་བཞེས་ལ་བརྩོན་པ་དང་།སྐལ་ལྡན་གྱི་བུ་སློབ་མང་བོར་ཆོས་ཀྱི་བགོ་བཤའ་འགྱེད་པ་དང་།མདོ་སྔགས་ཀྱི་བསྟན་བཅོས་མང་དུ་རྩོམ་པ་གསུམ་སྦྲེལ་དུ་མཛད།དགུང་ལོ་ཞེ་ལྔར་རྒྱལ་ཚབ་དར་མ་རིན་ཆེན་དང་མཇལ་ཏེ་ལྷན་དུ་དབུས་སུ་ཕེབས།དགུང་ལོ་ཞེ་བདུན་པ་ལྕགས་ཕག༼སྤྱི་ལོ༡༤༣༡༽ལོར་དགའ་ལྡན་གསེར་ཁྲིར་ཕེབས།ལོ་བརྒྱད་རིང་འཆད་རྩོད་རྩོམ་གསུམ་གྱིས་དུས་འདའ་བར་མཛད།དགུང་ལོ་ལྔ་བཅུ་ལ་དུས་འཁོར་འགྲེལ་ཆེན་དྲི་མེད་འོད་བརྩམས།དགའ་ལྡན་དུ་མཚན་ཉིད་ཀྱི་བཤད་གྲྭ་བཙུགས།ལྔ་མཆོད་ཀྱི་སྲོལ་བཏོད།རྗེའི་དངུལ་སྡོང་རིན་པོ་ཆེའི་དབུ་ཐོག་ཏུ་གསེར་གྱི་རྒྱ་ཕིབས་གསར་དུ་བསྐྲུན།རི་བོ་དགའ་ལྡན་དུ་གསེར་མདོག་ཅོད་པན་འཆང་བའི་མཁས་གྲུབ་རྒྱ་མཚོའི་དབུས་སུ་དཔལ་མཉམ་མེད་རི་བོ་དགེ་ལྡན་པའི་བཤད་པའི་ཤིང་རྟའི་སྲོལ་ཆེན་པོ་ལེགས་པར་ཕྱེས་ནས།རྗེ་ཐམས་ཅད་མཁྱེན་པའི་དབུ་སྔགས་ཟུང་འབྲེལ་གྱི་བསྟན་པ་རིན་པོ་ཆེ་ཆ་ཐམས་ཅད་ནས་གངས་ཅན་བོད་ནས་ཤར་རྒྱ་མཚོ་ལ་ཐུག་གི་བར་དུ་ཁྱབ་གདལ་དུ་སྤེལ་བའི་ཕྱག་རྗེས་ཁྱད་པར་ཅན་བསྐྲུན།དགུང་ལོ་ང་བཞི་བ་རབ་བྱུང་བདུན་པའི་ས་རྟ༼སྤྱི་ལོ༡༤༣༨༽ལོར་སྐུ་གཟུགས་སྐུའི་བཀོད་པ་བསྡུས་སོ།